Papersnake/gushiwen huggingface dataset:
复用前韵答十五叔父任城相会见和诗任城有李白旧游处录于诗中
晁补之（宋代）

太华玉莲甘适口，我欲求之青壁斗。昆崙不睹睹大宛，何异学射中涂还。

平生傲世予南阮，臧否未容留齿间。七贤远迹冥鸿上，咸也复幸青云赏。

归来浊酒厌独倾，疲马却走诸任城。红桃白李晚寂莫，黄菊独暴秋阳荣。

谪仙酒楼馀旧址，明月年年飘桂子。不见山东故小吏，斗酒双鱼谁共喜。

恸哭穷涂自古难，不应更待雍门弹。瓜田今岁初自垦，柴车后日复谁攀。

东阿下望有归意，且为子建留鱼山。
和胥门闲泛
陆龟蒙（唐代）

细桨轻撶下白蘋，故城花谢绿阴新。

岂无今日逃名士，试问南塘著屟人。
偈颂四十一首
释普宁（宋代）

解开布袋头，纵横得自由。
其住也无拘无束，其去也南州北州。
放牧沩山水牯牛，不风流处也风流。
月下
陆游（宋代）

月白庭空树影稀，鹊栖不稳绕枝飞。
老翁也学痴儿女，扑得流萤露湿衣。
和季成弟中秋不见月
潘良贵（宋代）

经年等待中秋月，一夕阳云扫不开。
高树时惊疏雨过，空山那复故人来。
梦回谁忆霓裳戏，老去愁闻水调哀。
与子相逢长得醉，何须佳节始衔杯。
吕无求以诗坚同舟为嵩山之约次韵报之
饶节（宋代）

我穷走四方，琐琐知交态。吕卿晚定交，槁质赖沾溉。

笔端有神奇，胸次无疆界。平生书画船，往往出光怪。

我非张孝廉，招呼许同载。顾我念嵩洛，如痞思一忆。

况飞西北帆，一枕千里快。便当谋吉日，恐负游山债。
徐学士子容薜荔园十二首 其三 风竹轩
顾璘（明代）

幽轩绕丛竹，四壁风凄清。端居不出户，日夕闻秋声。

炎暑永难至，尘氛何自生。翛然览元化，默契千古情。
平时兄弟间十三章章四句送定叟弟之官桂林 其六
张栻（宋代）

履度如履冰，犹恐有不及。毫釐傥不念，放去如决拾。
送廷藻兼呈楚州通守杜丈
汪藻（宋代）

相从常恨十年迟，握手匆匆每自疑。风艇烟帆还此日，隙烟篱井定何时。

试看子学犹难售，须信吾穷未易医。千里同风杜夫子，可能时寄弹丸诗。
和令狐补阙春日独游西街
赵嘏（唐代）

左掖初辞近侍班，马嘶寻得过街闲。映鞭柳色微遮水，

随步花枝欲碍山。暖泛鸟声来席上，醉从诗句落人间。

此时失意哀吟客，更觉风流不可攀。
和湘东王古意咏烛诗
萧纲（南北朝）

花中烛。似将人意同。忆啼流膝上。烛焰落花中。
次韵袁审渊道旧思归四首
刘一止（宋代）

寂寞襄阳老，南山忆弊庐。病来惟喜酒，叹罢每捐书。

道路风尘暗，关河信息疏。逢人说沙漠，不忍问何如。
次韵送胡教谕炳文如金陵二首 其二
方回（元代）

治郡愧坐啸，归田服躬耕。始觉少年误，浪作万里行。

书传极古汲，词艺争先鸣。岂知老欲死，一事终无成。

之子初游远，物务思经营。北望中原阔，东视长江倾。

金陵冠盖地，岂无倒屣迎。心赏少不至，谨无负平生。
哭李远
卢尚书（唐代）

昨日舟还浙水湄，今朝丹旐欲何为。才收北浦一竿钓，

未了西斋半局棋。洛下已传平子赋，临川争写谢公诗。

不堪旧里经行处，风木萧萧邻笛悲。
苏幕遮·地锺灵
俞紫芝（宋代）

地锺灵，天应瑞。簇簇香苞、团作真珠蕊。玉宇瑶台分十二。要伴姮娥，月里双双睡。月如花，花似月。花月生香，添此真奇异。不许扬州夸间气。昨夜春风，唤醒琼琼醉。
秋怀十首
韩元吉（宋代）

小雨惊秋滴夜阑，晴云和日晓斑斑。
谁怜客舍尘埃底，犹得西湖一两山。
次韵平甫金山会宿寄亲友
王安石（宋代）

天末海门横北固，烟中沙岸似西兴。
已无船舫犹闻笛，远有楼台只见灯。
山月入松金破碎，江风吹水雪崩腾。
飘然欲作乘桴计，一到扶桑恨未能。
得万荔村王宜泉书
钱澧（清代）

联舫已传逾大别，之官几日到随州。故乡水没碧鸡市，客子风吟黄鹤楼。

岂有奇方能缩地，空凭素札一将愁。镫昏墨淡雾遮眼，木落堂空霜在头。
安乐公主移入新宅侍宴应制同用开字
赵彦昭（唐代）

云物中京晓，天人外馆开。飞桥象河汉，悬榜学蓬莱。

北阙临仙槛，南山送寿杯。一窥轮奂毕，惭恧栋梁材。
中书令程文简挽辞三首
苏颂（宋代）

星坠寝门夕，歌兴梦奠时。
骑箕良弼去，罢社国人悲。
富贵惊川逝，功名白日垂。
只应金石刻，无愧伯喈辞。
出郭晚回
陈杰（宋代）

昧谷含凉景，环涂进晚程。
角声呼月出，鞭影御风行。
云树故多思，暗泉偏有情。
临关不得下，回首愧尘缨。
和刘后村梅花百咏
方蒙仲（宋代）

一气居然分冷暖，南枝开早北枝迟。
都城巧力真堪羡，竞买梅花八月时。
别和明府归帅省
赵必象（宋代）

江山如昨日，人物已晨星。
往事风前絮，浮生水上萍。
别离头半白，邂逅眼终青。
客子愁如醉，晓风吹未醒。
月夜江渎池纳凉
陆游（宋代）

微迳荒城曲，丛祠野水边。
月能从我醉，风欲驾人僊。
静看黏萤草，遥闻采茨船。
热官那有此，留滞莫尤天。
五位
释子淳（宋代）

偏中至，大用无私何拟议。
当衡那肯落今时，他来自有超伦志。
夜坐园中至夜分
陆游（宋代）

岸巾闲倚胡床坐，步屧还扶拄杖行。
渐近秋清知病减，尽捐世杖觉心平。
翻翻双鹊风枝爽，熠熠孤萤露草明。
更欲裴回尽幽兴，丽谯传漏报三更。
偈颂一百三十六首
释惟一（宋代）

伏虎岩前，螺江江上。
一去一来，无去来相。
今朝辟支，昔日翁和尚。
奉赠汤益阳师 其六
刘伯埙（清代）

花暖雨冥冥，山亭更水亭。追随从悟道，洒落到忘形。

天远愁难问，时危赖独醒。驻颜有燕酒，珍重鬓星星。
东海旅夜二首
张耒（宋代）

兰釭背壁影微微，千里天涯客梦归。
一夜海风声不断，晓来寒叶满庭飞。
秋兴亭
余阙（元代）

涉江登危榭，引望二川流。
双城共临水，两岸起飞楼。
汉渚深初共，江皋迥易秋。
金风扬素浪，丹霞丽彩舟。
登高及佳日，能赋命良俦。
御者奉旨酒，庖人供膳羞。
一为山水媚，能令车骑留。
为语同怀者，有暇即来游。
百字令 登黄楼有怀漱泉
冯煦（清代）

断虹初霁，倚层楼、送尽南来征辙。不见长河千尺泻，只见惊沙吹雪。

病叶欺蝉，虚檐舞蝠，夕照相明灭。高城凝伫，天涯芳草将歇。

凄绝。江上离心，闹红一舸，处处闻啼鴂。重到羽衣横笛地，此乐更无人说。

四十三年，浑如电抹，秋鬓今骚屑。故人归否，乡愁应上眉缬。
移居光孝寺寄陈仲卿
颜斯总（清代）

久将云水拟行踪，小住招提百虑空。长物尚余黄卷在，生涯依旧短檠中。

神仙字已三番食，弥勒龛真此日同。忽忆仲翔知己语，思君迢递遣诗筒。
题竹四首 其三 凌空势方起
王汝玉（明代）

春雷初响蛰龙惊，猛势凌空夭矫横。几度山窗亲见处，露华如水月华明。
采石
华镇（宋代）

夜暗枭狐响，天明蛟蜃伏。君子贵知几，乘时介多福。

中原昔不竞，淮海波涛蹙。高视孙仲谋，雄心冀前躅。

大明将升腾，氛祲先驱逐。周师东南指，淮澨归亭毒。

遗烬倚江流，荧荧怯风烛。真人方远略，坠绪劳君续。

后至祇取羞，先迷庶能复。时雨动民望，远猷走辰告。

密算结浮梁，长驱践平陆。敌气沮飞渡，军势乘破竹。

鳞羽不及张，巢窟骇倾覆。百年厓石棱，镌刻犹在目。

风涛杳不作，水落秋山足。留与钓鱼舟，穿维宛相属。

由来一带水，未胜长城曲。道梗叛或易，时清去还速。

何必凿秦淮，佳气自消缩。
和士特栽果十首 其五 樱桃
刘子翚（宋代）

一树含桃火烁空，而今春献隔离宫。只应壮士忧时泪，洒向枝头点点红。
偈颂一百六十首
释宗杲（宋代）

镇州萝蔔从来大，青州布家斤两明。
衲子聚头求的旨，却似蚊虻咬铁钉。
和楼大防韵
吴芾（宋代）

嗟余本何人，累然居海峤。家世业为农，有田在岩窔。

春到耦妻耕，寒来从母漂。屋角日诛茅，杖头时荷蓧。

迨冠知读书，聊为起家兆。有琴既无弦，有剑亦无鞘。

侥倖厕末科，安敢缀天彯。但期窃斗升，活此老与少。

岂谓暮年中，亦误蒙收召。曾未著微劳，遽使登华要。

自度老无能，共知愚不肖。纵未遭人非，难逃天日照。

傥不速休官，宁免渊明笑。矫矫渊明贤，千载谁能绍。

瓶粟虽无储，风标松比峭。诗篇虽不多，笔力天与妙。

顾余岂能诗，微吟蚯蚓窍。可笑不自量，辄欲赓高调。

贰车真豪英，逸如千里骠。又如礼乐器，肃然在宗庙。

有美颀而长，视容清且瞭。自应辅明时，与国增光耀。

胡为佐一州，从容陪坐啸。乘兴来湖山，欲看余把钓。

濯足玩水云，纵目观野烧。喜余和陶作，举杯为余釂。

草具虽萧疏，亦复为余嚼。余已学渊明，公方跂周召。

出处既不侔，无由远相叫。愿公保令名，求贤行有诏。
舟中与隆池彭丈酌酒
王懋明（明代）

访旧回兰桡，风光适和煦。
卷帷望春山，几处含残雨。
偶尔携一望，欢焉阅众甫。
清言兼古今，满引无宾主。
桃花笑欲言，鸥鸟翔可取。
烟波娱性灵，逝将友渔父。
木兰花慢（夜登青城山玉华楼）
陆游（宋代）

阅邯郸梦境，叹绿鬓、早霜侵。奈华岳烧丹，青溪看鹤，尚负初心。年来向浊世里，悟真诠秘诀绝幽深。养就金芝九畹，种成琪树千林。

星坛夜学步虚吟。露冷透瑶簪。对翠凤披云，青鸾逆月，宫阙萧森。琅函一封奏罢，自钧天帝所有知音。却过蓬壶啸傲，世间岁月骎骎。
再用韵十首
杨公远（宋代）

林塘幽复僻，俗士可曾游。
景物因人胜，茶瓜为客留。
纳凉寻密竹，凝眺倚层楼。
浮世荣枯事，从今莫问休。
月底修箫谱 题随园女弟子尺牍墨迹
赵芬（清代）

露零毫，香拂纸。缄扎记红鲤。小别仓山，驹隙一弹指。

为言水榭张灯，湖楼请业，有多少、绮情瑶思。

凭驿使。料应折得梅花，先从陇头寄。添个诗筒，雁足手亲系。

却看黄蜡封函，朱泥押尾，只粉晕、尚留笺腻。
出门与邻人笑谈久之戏作四首 其一
陆游（宋代）

少时已叹少欢娱，衰病经旬一笑无。今日出门逢父老，欣然随众强卢胡。
谨步震哥元韵 其二
杨卓林（清代）

曾记青年别，旦警至暮年。愿求不老药，长共戴尧天。
别李谱
赵嘏（唐代）

尊前路映暮尘红，池上琴横醉席风。

今日别君如别鹤，声容长在楚弦中。
浪淘沙 月夜忆绮女
冯兰贞（清代）

纤月挂檐牙。星斗横斜。疏桐排影上窗纱。银汉迢迢心耿耿，人在天涯。

旧事记还差。别路云遮。纵然无恨也长嗟。料得归期应又误，开到黄花。
雨後
陆游（宋代）

础润还成雨，云收旋作晴。
岩花分日发，林笋逐番生。
笔砚行常具，轩窗晚更明。
尘埃幸不到，那得废诗情。
寄题张仲寅甘老堂
杨万里（宋代）

屏山十论择圣心，甘老十论刮古今。
古今刮得都见髓，持献玉古逢刖趾。
玉皇左相华阳封，上与阿且双周公。
荐渠金门可登仕，金门送渠外台试。
渠侬掉头不肯行，有雪可钓月可耕。
恩山紫蕨椽来大，恩江白鱼船样个。
绿蓑青蒻霞上卧，不知毕逋明视东西过。
老矣
方回（元代）

倚楼开户展青铜，老矣犹能酒面红。
浪许满头生寿发，几堪落叶见秋风。
每思旧事全如梦，自喜新诗渐不工。
棺槨衣衾俱未办，他年何年葬虚翁。
将赴湖南留别东阳旧僚兼示吏人
戴叔伦（唐代）

智力苦不足，黎甿殊未安。忽从新命去，复隔旧僚欢。

晓路整车马，离亭会衣冠。冰坚细流咽，烧尽乱峰寒。

耆老相饯送，儿童亦悲酸。桐乡寄生怨，欲话此情难。
兵后梁彦国自滦州见过
欧大任（明代）

辽海君如管幼安，萧条一骑客行难。堠边星落秦皇戍，战后云行汉将坛。

驿路飞沙千里暗，海风吹雪万山寒。灯前独照昆吾剑，长得蛟龙夜夜看。
李德林
宋祁（宋代）

内史兵机是所长，东师飞度取降王。
谁知一夕谗言入，不得文皇七宝装。
减字木兰花
李祁（宋代）

梨花院宇。淡月倾云初过雨。一枕轻寒。梦入西瑶小道山。

花深人静。帘锁御香清昼永。红药阑干。玉案春风窈窕间。
默斋壁间竹鹤
许月卿六（宋代）

琅玕壁上林稍接，彷佛胎仙舞雪翎。
欲识主人斋扁意，此君相对不容声。
水嬉
韩琦（宋代）

巧匠矜能作水嬉，偶形千状拟真为。机关自谓无知者，手足其如有见时。

钧叟投竿鱼自出，舞姬挥□□□□。□□□□□□□，□□□□□□□。
山居杂兴
艾可翁（宋代）

老夫晨沐罢，还卧看云行。
发短便巾小，衰容怯镜明。
空林存竹意，破屋带泉声。
自嘉诗棋外，无营梦亦清。
句
释惠崇（宋代）

云阴移汉塞，石色入秦天。
寿游侍郎七十九
王九万（宋代）

炎凉薄流光，荣悴猾生理。芳荃化为茅，嘉橘变成枳。

谁知古大椿，霜雪自薿薿。立身既千仞，骛阴殆百里。

宜哉富春秋，万物听独止。先生一灵椿，耸壑屹山峙。

纳湖溉其根，后溪拥其址。平生学问力，顿在名节里。

甘泉讵弗贵，东山不为起。以身蹈高洁，为世律贪鄙。

坐令夸夺辈，疾走掩两耳。乃知公进退，均为国凭恃。

恭为陛下圣，雅欲致园绮。黄金已九环，丹诏行一纸。

公心岂轻重，上意实注委。嘉平报初度，吉音随燕喜。

耆英七十九，彷佛富公是。行归磻溪载，更咏淇奥美。

方觉岁寒姿，不随世变靡。锦溪入霞觞，城山揖燕几。

祝公如大椿，明堂栋千祀。
别房士清
郎士元（唐代）

世路还相见，偏堪泪满衣。那能郢门别，独向邺城归。

平楚看蓬转，连山望鸟飞。苍苍岁阴暮，况复惜驰晖。
寄怀家工部仞千 其三
徐仲山（清代）

丝竹逢君写素心，高山流水有知音。枝因许借仍栖枳，花到亲探便入林。

文字有灵能赤绿，诗书无劫可浮沉。春风若释虞翻恨，始信名山酝酿深。
读杨尚宝叔简漷县怀蒙泉岳翁诗有感次韵
李东阳（明代）

门户凋馀秪弟兄，忆公于此最伤情。囊空始信生前计，棺盖从他世上评。

古墓回车谁腹痛，遗文在箧我心惊。符台老友今头白，几向荒村问县名。
胡笳曲
陶弘景（南北朝）

自戾飞天历，与夺徒纷纭。百年三五代，终是甲辰君。
游崆峒和洪邑侯壁间韵
谢之栋（明代）

春江原是古芳洲，别野岩开紫气浮。九转丹成遗胜概，十竿翠拥到林幽。

水流石乳全飞玉，苔积云桥几度秋。碧海三山天外落，平原万井镜中收。

尘世欣逢勾漏令，江湖犹有子陵裘。梅花带雪矜残腊，属笔还谁纪豫游。
句
谌祜（宋代）

两表蜀天开日月，三军汉地出旌旗。
句
崔玄亮（唐代）

共相呼唤醉归来。
饮猿潭
陈岩（宋代）

月照秋空风满林，孤猿渴饮碧潭深。
我今忘我兼忘物，兀坐怡然不动心。
绿窗诗十八首 其五
孙蕙兰（元代）

粲粲梅花树，盈盈似玉人。甘心对冰雪，不爱艳阳春。
冷庵为陈佥宪粹之作
祁顺（明代）

颍川先生富才行，生平不识亲权幸。义气遥横天地间，壮怀直与江湖迥。

屏除酿丽甘恬淡，咀嚼道腴知隽永。心田莹彻水不波，眼界分明冰作镜。

早年拜官居执法，铁面凝霜志何劲。列郡澄清使者车，一身廉肃天君令。

乌台地位高且寒，结庵占断深严境。松为栋宇柏为梁，梅竹森森二三径。

台前霜气侵人骨，四时常似隆冬景。不须赤脚踏层冰，袛用银床临露井。

公馀退食心洒然，半捲湘帘坐深省。宝镜瑶琴光陆离，玉壶秋月相辉映。

时磨古砚题冰茧，旋汲飞泉沦山茗。夜兴空怀剡曲船，冻尖呵彻中山颖。

词高白雪和者稀，星动寒芒色尤正。坐客无毡杜老吟，吴江枫落崔郎咏。

闻昔夏商衰替年，虐焰驱民政苛猛。帝遣伊周作霖雨，大旱来苏咸引领。

又闻春秋战国时，功利权谋恣炎横。天生孔孟正人心，多少昏冥为呼醒。

圣贤已远斯道在，一缕悠悠悬九鼎。回澜解倒非异人，只赖吾儒执其柄。

方今治化虽全盛，民力士风犹不竞。势利熏迷未易销，闾阎焚溺谁当拯。

先生抱道将有为，自是胸中常耿耿。愿言推此方寸丹，散向斯人济疲病。

黔黎奠枕古风回，天下忻然同一冷。
喜王阮亭宫詹至粤即送其行 其一
屈大均（明代）

旌节从天下，光生大庾春。汉宫鸿鹄客，齐国大风人。

翠羽飞成路，梅花踏作尘。相迎千步草，香更满江滨。
閒坐海观兴致悠然是时月白如昼
蒲寿宬（宋代）

一笑灵龟尾曳涂，扁舟聊复寄菰蒲。
潮生潮落帆来去，云卷云舒山有无。
风定若教胥怒息，月明空忆蠡游孤。
渔翁不识人间事，白发青蓑酒满壶。
巫山高
范成大（宋代）

湿云不收烟雨霏，峡船作滩梢庙矶。
杜鹃无声猿叫断，惟有饥庙迎客飞。
西真功高佐禹迹，斧凿鳞皴倚天壁。
上有瑶簪十二尖，下有黄湍三百尺。
蔓花虯木风烟昏，藓佩翠帷香火寒
玉色頩颜不可干，人间错说高唐梦。
偈颂一百二十三首
释祖钦（宋代）

眼空东鲁，口吸西江。
机锋峻捷，不让老庞。
仰山遮里别无禅道佛法，只有一口吹毛利剑凛凛如霜。
要为人剪除笔病，换骨洗肠。
长忆江南三月里，鹧鸪啼处百花香。
同咸阳张天任明府登文塔
刘璜（两汉）

浮图杳霭入青云，渭水泾流远近分。背日丹梯风可御，藏烟翠柏鸟希闻。

使君欲寄登高赋，衲子争贪佞佛文。收拾碧纱笼好句，九龄风度自超群。
雨霁
王嘉禄（清代）

空庭响初寂，檐鹊有喜声。开门看新绿，屋角微阳明。

白云不归看，蔼蔼涵空行。野水奔稻沟，泠然涧泉鸣。

老农荷蓑出，一锄带烟耕。稚子似我识，前村笑相迎。

徘徊不知远，暝色苍然横。归路望林火，悠然动诗情。
风入松（赋稼村）
张炎（宋代）

老来学圃乐年华。茅屋短篱遮。儿孙戏逐田翁去，小桥横、路转三叉。细雨一犁春意，西风万宝生涯。

携筇犹记度晴沙。流水带寒鸦。门前少得宽闲地，绕平畴、尽是桑麻。却笑牧童遥指，杏花深处人家。
江花四首 其三
彭汝砺（宋代）

水近花逾碧，花临水更红。鸥飞锦城外，人立画屏中。
伤情怨
方千里（宋代）

闲愁眉上翠小。尽春衫宽了。舞鉴孤鸾，严妆羞独照。

王孙音信尚渺。度寒食、禁烟须到。趁赏芳菲，今年春事早。
送伸仲归漆塘以语及君臣际经书满腹中为韵十首 其八
葛胜仲（宋代）

失势水投石，得时山压卵。富贵亲眷稠，贫贱交情断。

叔世浇薄中，风谊如君罕。生涯一舸风，何门不堪款。

龙坂不著脚，乃数访幽散。语离大匆匆，寸心常不满。
菜羹
陆游（宋代）

青菘绿韭古嘉蔬，蓴丝菰白名三吴。
台心短黄奉天厨，熊蹯驼峰美不如。
老农手自辟幽圃，土如膏肪水如乳。
供家赖此不外取，襏襫宁辞走烟雨。
鸡豚下箸不可常，况复妄想太官羊。
地炉篝火煮菜香，舌端未享鼻先尝。
奉和鲁望四月十五日道室书事
皮日休（唐代）

忘朝斋戒是寻常，静启金根第几章。竹叶饮为甘露色，莲花鲊作肉芝香。

松膏背日凝云磴，丹粉经年染石床。剩欲与君终此志，顽仙唯恐鬓成霜。
满庭芳
晁端礼（宋代）

浅约鸦黄，轻匀螺黛，故教取次梳妆。减轻琶面，新样小鸾凰。每为花娇玉嫩，容对客、斜倚银床。春来病，兰薰半歇，一管舞衣裳。

悲凉。人事改，三春秾艳，一夜繁霜。似人归洛浦，云散高唐。痛念你、平生分际，辜负我、临老风光。罗裙在，凭谁为我，求取返魂香。
次韵仲平祠宫书事二首 其二
周紫芝（宋代）

秋晚催年急，愁多与病偕。客尘游净几，落木下寒斋。

吏部诗如许，衰翁老易排。无心羞阘茸，有句似俳谐。
满庭芳 辽后洗妆楼
周之琦（清代）

眠柳梳烟，荒池洗月，翠帘不卷春愁。暗尘珠络，芳艳未全休。

飞燕新词漫拟，簪花格、墨妙谁偷。凭栏处，靴金帕玉，肠断旧风流。

凝眸。佳丽地，脂函镜匣，乡冷温柔。但捺钵当时，谏草还留。

可惜琵琶调苦，回心院、枉费绸缪。焚椒恨，天书练影，三十六宫秋。
桐江舟中漫成寄兰溪补堂明府
叶大庄（清代）

水远山平去路长，梦残拥被晓天凉。平生听遍江南橹，第一关心是富阳。
和汪正夫梅
郑獬（宋代）

世上庸儿苦忌才，脱身曾把虎须来。
他年若隐吴门去，从此真仙不姓梅。
巫山一段云 梨花
沈栗（清代）

腻粉匀梅白，凝脂分杏红。盈盈神女下巫峰。院落自溶溶。

淡淡神昏月，轻轻杨柳风。一枝带雨逗娇容。多被晓烟笼。
东牧为同年王君坊外舅翁题
湛若水（明代）

牧牛四方亦无着，牧牛东原爱朝暾。西北幽昧不可居，南方离火残牛群。

善牧牛者随牛意，牛不能言臆自申。手攀扶叶折牛箠，蹊人之田即鞭之。

若然不蹊亦不鞭，此牛与我同无为。丈人牧牛从养性，行往坐卧吾无疑。

驯致白牛露迥迥，勿令斗伤扶桑枝。扶桑枝伤亦未恶，扶桑日出无光辉。
发营逢雨应诏
虞世南（唐代）

豫游欣胜地，皇泽乃先天。油云阴御道，膏雨润公田。

陇麦沾逾翠，山花湿更然。稼穑良所重，方复悦丰年。
写溪楼迟客图系之以诗
袁棠（清代）

高树生秋声，孤村断人迹。峰寒不作云，重叠见山脉。

冈绝沙句不，游目杳无极。晏坐水边楼，明灭数帆席。

谁从烟外指，人家住寒碧。美人期不来，幽景足可惜。

拈笔写荒寒，斜阳澹将夕。
小市
陆游（宋代）

小市狂歌醉堕冠，南山山色跨牛看。
放翁胸次谁能测，万里秋空未是宽。
句
元绛（宋代）

何人更得通天带，谋合君心只晋公。
感春四首 其四
陈宝琛（清代）

北胜南强较去留，泪波直注海东头。槐柯梦短殊多事，花槛春移不自由。

从此路迷渔父棹，可无人坠石家楼？故林好在烦珍护，莫再飘摇断送休。
偈公六十五首
释咸杰（宋代）

拳来拳应，踢来踢应。
拳踢交参，孰负孰胜。
遥遥头摆尾过牢关，刖足之言谁肯信。
游梅庵
蔡槃（宋代）

一点尘难着，推窗晚翠开。
早知延话久，悔不带诗来。
医俗可无竹，耐交惟有梅。
平生爱闲步，踏碎几莓苔。
次韵董令升梅花
王之道（宋代）

花前樽酒泻尖泥，痛饮仍欣客到齐。
竹外一枝青更好，水边疏影动还迷。
醉醒正值微风入，酬唱何妨素魄低。
闻说归舟阳羡去，应容酬别为烹鸡。
台州郡斋杂咏十二首·参云亭
尤袤（宋代）

昔贤已跨鹤，故迹馀参云。
旧德慨云远，干霄气仍存。
青山宿雾卷，乔木苍烟昏。
尚想来游处，笙箫中夜闻。
舟着浅
李流谦（宋代）

御风起帆如彍矢，不能万里犹千里。
中流浪头屋高起，误入浅洲舟阁底。
愚公不量欲移山，篙人伎穷客长叹。
世言卒好好步难，何好一棹夷犹间。
山水粉图
陈子昂（唐代）

山图之白云兮，若巫山之高丘。纷群翠之鸿溶，

又似蓬瀛海水之周流。信夫人之好道，爱云山以幽求。
简叶丞
李处权（宋代）

倾盖鄱阳彦，孤芳且寄林。
一官方似水，五字可兼金。
与世不求合，开筵犹见寻。
何当铸农器，归望故人岑。
秋怀 其六
黄圣期（明代）

先皇盛德本休明，肃慎由来贡内京。马市自开夷服禁，龙庭曾卫汉家营。

貂珰误国随招寇，将校何人复玩兵。辽事只今忧更大，急需长策佐金城。
送松溪宰周景辰调连城
王绂（明代）

君从松溪来，又复连城去。宦游若萍蓬，流转那能住。

百年多远若，握手几欢遇。况兹当暮龄，幽抱复难愬。

都门一杯酒，回首知何处。天南与天北，相思渺云树。
送江子恭三首
白玉蟾（宋代）

我欲杨村结草庐，不知踪迹又江湖。
回观咫尺如天远，自别丰江仅月余。
忽一二时思故旧，整千百里望音书。
忆君不忍忘怀处，一片青云点太虚。
读孔北海传
雷渊（金朝）

汉室风流绝建安，老瞒父子力排山。可怜鲁国真男子，也着区区七子间。
风雨
宋祁（宋代）

昨夜东风急，疏窗荐雨入。
溪南梅正花，狼藉随尘沙。
皓皓多易梅，不得同春葩。
春葩能有几，纷纷入桃李。
时哉小兴衰，人生犹物理。
明发檐沈声，鸟雀喧新晴。
老农脱襏襫，一犁原上耕。
念奴娇
章谦亨（宋代）

垂杨得地，在楼台侧畔，无人攀折。不似津亭舟紧处，只伴客愁离别。丝过摇金，带铺新翠，雅称莺调舌。芳筵相映，最宜斜挂残月。

却得连日春寒，未教轻滚，一片庭前雪。应恨张郎今老去，难比风流时节。醉眼浑醒，愁眉都展，舞困腰肢怯。有时微笑，把伊绾个双结。
论深青色
贾似道（宋代）

颜色深沉似污泥，紫头青项尽相宜。
齿长腹肚兼华白，鬭到秋深花带归。
寄怀梁唤期
李殷鼎（明代）

绿阴野色竞相鲜，几度怀君最可怜。一自河梁相隔别，至今鱼雁两茫然。

雨馀云树春芳满，月朗关山客梦悬。万里相思情转剧，不堪回首动经年。
夜直怀永和兄弟
周必大（宋代）

玉堂清冷夜初长，风雨萧萧忆对床。
徼道传呼钟鼓密，梦魂那得到君傍。
行役诗
许景衡（宋代）

行役无时节，春来又几时。柳条随处处，梅蕊亦枝枝。

弱质曾无取，斯文祇自宜。眼边新物色，驻马暮江湄。
送黄钦之赴广州盐税三首
陈藻（宋代）

地气周遭逐处流，五羊渐已似中州。
海风吹断山无瘴，炎月何妨作宦游。
游僊
陆游（宋代）

飘飘鸾鹤杳难攀，万里东游海上山。
应有世人遥稽首，紫箫余调落云间。
白鹿洞谒先生祠堂呈李梦开教授是日李入洞讲
陈文蔚（宋代）

先师紫阳翁，雅爱穷幽微。
前贤有遗迹，所至皆发挥。
千古庐山高，白鹿遇亦希。
何人实经始，必藏启天机。
临流勘书台，隐然钓鱼矶。
圣朝始加贲，泉石生光辉。
榛莽百年中，潜长虎豹威。
衣冠固不论，樵牧亦寥稀。
今昔有显晦，山川无是非。
先生适冲生，按图重嘘。
斩荆得遗址，涧绕山合围攻。
买田敞堂塾，岂将终遁反。
学子共棲集，相与咏而归。
继圣讲绝学，咳唾落珠玑。
此理忽森著，鱼鸢真跃飞。
小子恨晚遇，讲席吊及依。
升堂拜遗像，泫然涕沾衣。
幸今主盟人，高识可与几。
光风霁月意，端欲贤圣希。
时来一讲订，诸生佩弦韦。
超然此会意，规范喜无违。
徘徊不忍去，暮宿留山扉。
因极昔游处，恍如身泗沂。
矧复洞中友，进步方騑騑。
永矢忘世味，来食此山薇。
岑公洞
陈邕（宋代）

武陵种桃人，香山茹芝老。
世变百战酣，仙境一蹴倒。
炀虐浮於秦，海宇争飞{羽包}。
人间别有天，海上应无岛。
我行经南浦，奇迹事幽讨。
出门霜落木，呼渡江空潦。
莫言不能饮，笑起同醉倒。
何以侑我觞，泉音玉琴操。
和贾舍人早朝大明宫
胡所思（明代）

紫宸初启碧天长，鹓序瑶阶曙色苍。拜舞衣冠瞻舜日，昭回文物焕尧章。

光生宝扇分鸾影，烟袅金炉燃兽香。共际明时诸宰辅，五云深处侍天王。
闺怨一百首次孙西庵原韵 其三十
郭辅畿（明代）

开缄知向朔方游，乐府传来句句愁。天宝曲声听不得，休随新调制凉州。
次吕簿池亭韵
刘过（宋代）

举杯邀月到幽塘，八月波心碎夜光。
倒影帘花翻翠色，飞梭锦段织红芳。
是中有客供千首，此外无尘染六郎。
昨夕主人间立久，一身风露带天香。
送王舍人制置四川
洪迈（宋代）

昭代推人杰，谁登上将坛。
君王念方面，侍从辍儒冠。
魏阙成高拱，梁州远监观。
九天开幕府，万里入征鞍。
往昔先多士，归欤乐考槃。
中年思贾谊，见晚叹严安。
禁掖侵霄汉，秋空刷羽翰。
文章变龙虎，班级上鸳鸾。
谋帅西南急，登庸岁月宽。
智谋回睿眷，节制妙朝端。
风采今如此，家声定不刊。
雪山方始物理学。蜀道几曾难。
地迥江惊急，云孤峡怒蟠。
梅花春欲动，水国暮生寒。
行路艰初起，筹边策未殚。
郫筒无惜醉，岷芋且加餐。
乡曲沾投分，蓬莱忝备官。
丹心空自喜，青眼独相看。
此公从公别，何时话夜阑。
归来消息近，鹏背一朝拟。
武林逢邵文伯
周紫芝（宋代）

念昔与君游，相过江水傍。翩翩俱少年，满镜青丝长。

别来二十载，四海一战场。物色到朋旧，十客八九亡。

今年好时节，匹马不犯疆。将军锁金甲，万玉朝明堂。

长安人海中，衮衮逢此郎。惊视久乃识，两帽俱垂霜。

抚事念晼晚，含凄各酸伤。便当呼醽醁，暖热浇中肠。

我笑谓君言，语离且勿忙。人生如水凫，相值不可常。

况此秋物佳，草木交青黄。与君着只屐，尚可相扶将。

愿言迟明发，历井升南冈。
伦侍者请赞
释师范（宋代）

见假像真，弄真像假。
裂破面门，非驴非马。
临终偈
刘尧夫（宋代）

不到清泉白石边，却来城市走喧喧。
夜来一派银潢水，泻向琼台玉槛前。
凤凰台
白玉蟾（宋代）

凤去台空事尚存，晨钟暮鼓换罏薰。
鱼龙吞吐四海水，鸾鹤歌罏三天云。
花觉月寒春又老，沙知潮落夜将分。
紫霞真人去路杳，步虚一声闻不闻。
堂下芍药花盛开而芜秽不治太夫人课奴芟夷草莽饰以丹槛焕然一新感而成咏
洪朋（宋代）

江风飘已尽，庭树但苍翠。如何欻到眼，馀容殿春事。

恭惟太夫人，指挥扫芜秽。咄嗟丹槛开，芳蕤生意气。

矧乃叠石根，端有尘外致。何必风人萱，愿言树之背。

畴昔杂荆杞，只今照阶戺。吾人剪拂功，是事亦不细。

物理庶可推，倚杖一歔欷。
过龙湾五王阁访友人不遇
刘崧（元代）

野桥秋水落，江阁冥烟微。白日又欲午，高人犹未归。

青林依石塔，虚馆净柴扉。坐久思题字，翻怜柿叶稀。
伯胜文本袖诗见访辄成长句奉酬盛意
刘子翚（宋代）

懒逐交游户昼扃，客来曳履亦逢迎。
旧知吾里多豪隽，亲识君家好弟兄。
瓜芋满畦聊卒岁，琴书一榻寄平生。
骅骝历块终千里，俗眼悠悠未可轻。
登悯忠寺阁
史肃（金朝）

净宇怀超想，层梯企俊游。喧卑三界尽，制作六丁愁。

聚土閒童子，移山老比丘。能除分外见，寸木即岑楼。
南歌子·脸上金霞细
温庭筠（唐代）

脸上金霞细，眉间翠钿深。欹枕覆鸳衾。隔帘莺百啭，感君心。
思亲一首寄呈大姊
刘汝藻（清代）

秋雨兼旬久，水溢芙蓉塘。芙蓉波淼淼，别绪与之长。

昨梦游九峰，严亲劝加觞。慈帏欣促坐，笑语殊未央。

醒来一叹息，落月满屋梁。忆昔别亲时，牵衣断人肠。

提挈荷亲恩，镂骨深未忘。凉秋届九月，节序记白藏。

空庭木叶脱，微风发清商。霜威搜北窗，露气侵西廊。

亲年已垂耄，晓寒袭帷裳。远别心耿耿，含悲泪浪浪。

伯兄登龙门，仲兄贡玉堂。膝下更无人，谁为感冰鲂。

幸赖吾姊贤，差能奉壶浆。云间足珍味，鲜肥产江乡。

泖湖风浪阔，鲈鱼巨口张。更兼华亭舍，莼菜绿含芳。

甘脆粗足供，所愿亦已偿。我今隔梁溪，《陟岵》心所伤。

愿亲赐尺书，河鲤遥相将。潮落薛淀湖，烟波浩茫茫。
峡山飞来寺
邝梦琰（明代）

昔年曾上碧峰头，今日还登江上楼。天与斯文聊寄迹，我来山鬼莫深愁。

乾坤万古山河在，世态无穷江水流。不但倚阑空怅望，举头犹有庙廊忧。
直庐多暇新绿郁然信笔二绝
程珌（宋代）

壁右方壶浸碧天，依然全似太湖边。
清风一夜生新与，好把渔竿上钓船。
嘉兴水西寺
虞堪（明代）

宣城水西不可到，秀州水西今独游。太白才情真放逸，牧之人独更风流。

诸天问法元无相，千载题诗在上头。人世古今同一梦，劫灰烟瞑五湖秋。
送李琴士据梧
李曾伯（宋代）

户外世尘皆累，山中天籁无声。
莫看螗谗相捕，要教鹤舞鱼听。
题钱可则芡雪庵
高斯得（宋代）

我家雪山下，结茅几度秋。
一朝劫火燎，身堕江南州。
相逢芡雪君，感慨不能休。
我今如丧狗，狂走长包羞。
子幸成小筑，廓岩可夷犹。
何不学孔明，草庐傲王侯。
何不学袁安，高卧绝行辀。
鵷鸾恍入梦，猿鹤凄生愁。
逋客亮非然，谁其执怨仇。
山茅自高洁，得雪逾清修。
三白待君足，毋为垢氛留。
寄妇
戴良（元代）

结发为夫妇，所愿在偕老。
谁知头白来，丧乱不相保。
我昔从一官，携汝登远道。
芙蓉荡风波，宁有几时好。
犹记东门日，别归方草草。
再拜前致辞，幽咽不能道。
手提小儿女，恸哭向秋昊。
讵识是生离，积骨白浩浩。
汝归终可安，我去事转艰。
家既异畴昔，去住亦俱难。
况乃毕婚嫁，百费萃兹年。
内方抚群小，外复给上官。
日夜声嗷嗷，孰与分忧煎。
夫妇不同苦，不如寡与鳏。
汝毋母我尤，我行偶迍邅。
人道无终乖，天运久亦还。
岂复长流荡，庶往共饥寒。
游长安诸寺联句。道政坊宝应寺。僧房联句
段成式（唐代）

古画思匡岭，上方疑傅岩。蝶闲移忍草，蝉晓揭高杉。 ——段成式

香字消芝印，金经发茝函。井通松底脉，书坼洞中缄。 ——张希复
句
吴申李（宋代）

潮头高捲岸，雨脚半吞山。
偈
释悟（宋代）

一切声，是佛声，
檐前雨滴响泠泠。一切色，
是佛色，觌面相呈讳不得。
便恁麽，若为明，
碧天云外月华清。
别季承
赵蕃（宋代）

兼旬眠食同，慷慨豁心胸。
尚喜斯文在，未忧吾道穷。
鹅湖余旧历，鹫岭子新逢。
四海均同宇，休言两地中。
望天台山二绝
陈恬（宋代）

嵩阳不得到，华顶可徘徊。
当知吾性分，自有一天台。
暮雪过云洲书屋赋得开字
谢榛（明代）

迢递同云暝，翩翩策马来。山城万户闭，风雪一樽开。

幽径迷孤鹤，疏林讶早梅。微声寒簌簌，远色夕皑皑。

客子胜游地，王孙能赋才。剡溪昔乘兴，何事棹船回。
浪淘沙（梅）
陈亮（宋代）

院落晓风酸。春入西园。芳英吹破玉阑干。墙外红尘飞不到，彻骨清寒。

清浅小堤湾。瘦竹团栾。水光疏影有无间。仿佛浣沙溪上见，波面云鬟。
题东湖
曾惇（宋代）

三年领客醉东湖，欲去犹携竹裹厨。
谁解挽留狂太守，风荷十顷翠相扶。
凄凉犯（北游道中寄怀）
张炎（宋代）

萧疏野柳嘶寒马，芦花深、还见游猎。山势北来，甚时曾到，醉魂飞越。酸风自咽。拥吟鼻、征衣暗裂。正凄迷，天涯羁旅，不似灞桥雪。

谁念而今老，懒赋长杨，倦怀休说。空怜断梗梦依依，岁华轻别。待击歌壶，怕如意、和冰冻折。且行行，平沙万里尽是月。
挽辛宪若五首 其五
徐元杰（宋代）

眷义门墙旧，交游手足如。方勤来妣赙，忍写慰公书。

继世多先烈，诸郎总令誉。观音山路黯，飞些重欷歔。
叠韵柬赵总叔
魏锡曾（清代）

六旬阿母陷虎口，嗟我妇子日聚首。披缁耻就窣堵波，静俟鬼伯歌《薤歌》。

鹃啼血出不可拭，乌鲗遭风仍吐墨。横流何止叹王尼，楚词那敢希唐勒。

昆仑琵琶俗学驯，更受要道知无因。通儒愿勿作奇士，舌挢群惊秦越人。
从军诗五首·其四
王粲（两汉）

朝发邺都桥，暮济白马津。
逍遥河堤上，左右望我军。
连舫逾万艘，带甲千万人。
率彼东南路，将定一举勋。
筹策运帷幄，一由我圣君。
恨我无时谋，譬诸具官臣。
鞠躬中坚内，微画无所陈。
许历为完士，一言犹败秦。
我有素餐责，诚愧伐檀人。
虽无铅刀用，庶几奋薄身。
又题啸云丛记两首 其一
林则徐（清代）

两月兵戈尚未除，几人筹策困军储。如何叱吒风云客，绝岛低头但著书。
齐天乐·上元
纳兰性德（清代）

阑珊火树鱼龙舞，望中宝钗楼远。鞣鞠余红，琉璃剩碧，待属花归缓缓。寒轻漏浅。正乍敛烟霏，陨星如箭。旧事惊心，一双莲影藕丝断。
莫恨流年似水，恨消残蝶粉，韶光忒浅。细语吹香，暗尘笼撰，都逐晓风零乱。阑干敲遍。问帘底纤纤，甚时重见？不解相思，月华今夜满。
贺清源太保王延彬
徐夤（唐代）

蕊珠宫里谪神仙，八载温陵万户闲。心地阔于云梦泽，

官资高户太行山。姜牙兆寄熊罴内，陶侃文成掌握间。

应笑清溪旧门吏，年年扶病掩柴关。

武荣江畔荫祥云，宠拜天人庆郡人。五色鹤绫花上敕，

九霄龙尾道边臣。英雄达处谁言命，富贵来时自逼身。

更待春风飞吉语，紫泥分付与陶钧。
送特进李峤入都袝庙
徐彦伯（唐代）

特进三公下，台臣百揆先。孝图开寝石，祠主卜牲筵。

恩级青纶赐，徂装紫橐悬。绸缪金鼎席，宴饯玉潢川。

北斗分征路，东山起赠篇。乐池歌绿藻，梁苑藉红荃。

骑转商岩日，旌摇关塞烟。庙堂须鲠议，锦节伫来旋。
柳山诸诗八首 其七 仰高亭
顾璘（明代）

缘云陟盘磴，俯见飞鸟脊。侧身最高峰，去天不盈尺。

星陈上皇宫，风举神仙舄。长啸落遗音，沈沈洞庭碧。
观五代吟
邵雍（宋代）

自从唐季坠皇纲，天下生灵被扰攘。
社稷安危悬卒伍，朝廷轻重系藩方。
深冬寒木固不脱，未旦小星犹有光。
五十三年更五姓，始知除扫待真王。
望华山
刘攽（宋代）

荆山连太华，青翠望难分。岭首明新旭，山腰暝白云。

玉攒光自照，波荡势成文。应接宁知倦，清辉远送君。
水退
苏寿元（宋代）

转眼江流已昨非，便随鸥鹭省渔砚。
飞花无复浪千顷，倒影依然山四周。
不向静中观物理，更于何处觅天机。
兴来倚杖斜阳外，弄篇潺湲未肯归。
浪淘沙慢 沪上送易由甫，用清真韵
陈锐（清代）

送君路、潮奔极浦，雾压荒堞。归兴无端自发。清歌即席乍阕。

看鬓角眉尖愁共结。柳条碧、素手亲折。料此后风萍逐流水，人天事悽绝。

清切。古今望眼空阔。对浩荡神州沈陆恨，付与霜雁咽。

休更说江湖，朋旧轻别。艳才易竭。销几回、来去春花秋月。

平地羌笳悲风叠。楼台好、胜游渐歇。拂明镜、婵娟圆又缺。

问梦觉、十万莺花，甚玉色、伤心一夜青丝雪。
苦贫戏作
陆游（宋代）

五穷作祟不容支，蝉腹龟肠旋过时。
客散难求门外辙，衣穿徒有鬓边丝。
儿能解事甘藜藿，婢苦无薪睨扊扅。
箕踞浩歌君会否？书痴终觉胜钱痴。
出郭望西山诸寺二首 其一
胡应麟（明代）

柳色带平湖，桃花拂钓舻。斜阳下南垞，一片辋川图。
春晚
吴可（宋代）

门外绿杨啼乳鸦，弄黄梅子压枝斜。
残书读罢无功课，绕径来寻未落花。
官斋新构落成题壁，四章 其一
朱景英（清代）

海东宦况伴鸥閒，官舍如舟泊一湾。灯火纸窗风雨后，波涛沙一夏秋间。

幼安榻许随身设，仲蔚蒿将任意删。等是林宗曾宿处，兴馀洒扫未容悭。
题问月轩
李昱（明代）

华轩结构与云连，正在书台紫翠边。金叵罗中邀皓月，玉栏干外问青天。

广寒宫殿名虚得，大地山河影浪传。药捣玄霜分若个，树誇丹桂种何年。

蟾光此夜因谁缺，兔魄今宵却又圆。惆怅姮娥亦无语，倒骑白凤舞翩跹。
惊早露诗
刘憺（南北朝）

九畹凝芳叶，百草莹新珠。盈荷虽不润，拂竹竟难枯。
后苑赏花钓鱼应製
杨亿（宋代）

宜春小苑斗城旁，锡宴群仙奉紫皇。
汉沼乳鱼偏傍钓，青陵舞蝶自寻芳。
波平鳌背浮昆阆，日转金茎艳赭黄。
满酌流霞侍臣醉，暖风宫蕊雜炉香。
汉上题韦氏庄
岑参（唐代）

结茅闻楚客，卜筑汉江边。日落数归鸟，夜深闻扣舷。

水痕侵岸柳，山翠借厨烟。调笑提筐妇，春来蚕几眠。
咏德上韦检察（即韦相皋之弟也，名纁）
欧阳詹（唐代）

少华类太华，太室似少室。亚相与丞相，亦复无异质。

渟如月临水，肃若松照日。辉影互光澄，阴森两葱郁。

连城鸾凤分，同气龟龙出。并力革夷心，通筹整师律。

英豪愿回席，蛮貊皆屈膝。中外行分途，寰瀛待清谧。
送房陵倅韦同年二首
王炎（宋代）

白玉难求市，青云缓作程。
小烦乘别驾，远去护边城。
斥堠烽烟冷，谯门鼓角清。
采桑遗戒在，约束要坚明。
游新城汪园步遂堂先生韵 其三
金兆燕（清代）

积水明如镜，轻舟小似鞋。晴天弥旷野，远势接平厓。

宿雾千林合，归云一鸟偕。川原堪极目，虚阁自开怀。
七月十四夜月分韵得明字
朱翌（宋代）

澹澹烟覆渚，呜呜角收声。白毫万丈光，下注千山倾。

良夜三五时，玉楼十二城。皇天老眼开，碧湛双瞳睛。

窥我读书窗，徘徊到天明。风从树头来，挟我入太清。

飞萤转蒿丛，熠耀徒营营。露气下庭宇，秀爽凌冠缨。

以兹无尽景，对此不平鸣。不如使云遮，寂历忘吾情。
秦州薛都督挽词
沈佺期（唐代）

十里绛山幽，千年汾水流。碑传门客建，剑是故人留。

陇树烟含夕，山门月对秋。古来钟鼎盛，共尽一蒿丘。
夜渡
吕燕昭（清代）

停骑呼舟子，霜寒客影稀。烟浮春水阔，月涌片帆飞。

戍鼓依楼静，鸡声隔树微。酒家何处问，徙倚待朝晖。
和吴舍人早春归沐西亭言志
韦应物（唐代）

晓漏戒中禁，清香肃朝衣。一门双掌诰，伯侍仲言归。

亭高性情双，职密交游稀。赋诗乐无事，解带偃南扉。

阳春美时泽，旭霁望山晖。幽禽响未转，东原绿犹微。

名虽列仙爵，心已遣尘机。即事同岩隐，圣渥良难违。
春水绿波
郭祥正（宋代）

春江波自绿，不染木兰舟。只与岸边草，依依添客愁。
祁
吕本中（宋代）

去程归雁两悠悠，行到荒山尽上头。试问中原何处是，只言东些是宣州。
山中赠别田拒山宪副 其一
朱浙（明代）

玉树清芬不可扳，远书幽梦几间关。须知天上归田乐，早信人间行路难。

千里不辞重命驾，一灯相对共开颜。青枫白露今摇落，惟有松枝待岁寒。
立儿扶其母榇还乡作此以示四首 其四
苏葵（明代）

谁为儿孙积俸金，作官偏费老年心。好看司马传家训，更究杨雄远酒箴。

见恶探汤应自罕，读书如渴易成深。到家不忘趋庭语，鞭辟应须向上寻。
瑶花慢
史承谦（清代）

菊丛香后，枫叶明时，远掉湖边舣。柁楼晚饭，恰相对、七十二峰烟髻。

汀洲如雪，荡诗意、白蘋香里。到六桥、秋色迎人，应向酒垆沉醉。

惊心寒桂枯荷，便摇落添愁，也饶清致。冷波残照，翻输尔、看足淡妆西子。

溪山信美，笑我亦、梦游曾记。待明年、挂起春帆，趁二月，挑花水。
游仙谣
曹勋（宋代）

羽盖承流景，飙轮泛紫霞。
前旌绛霄队，驻节王母家。
真童发清谣，云表翔哀笳。
楼台上清汉，服彩明朱华。
万春若朝菌，欢乐庸可涯。
瑶席未终醼，零落蟠桃花。
杨十七应之兄学士挽辞
赵挺之（宋代）

廓落襟怀德艺优，身名曾不问沈浮。
当年册府曾同命，早岁文场每并游。
寂寂旧庐东观晓，翩翩归旐北邙秋。
都城犹记樽前别，精爽今随逝水流。
赠张氏汝吉汝诚兄弟
边贡（明代）

鲁川何迢迢，太行亦苍苍。行人跃马出门去，何异飞鹤东西翔。

爱君此行饮君酒，君家弟兄古未有。夕郎清迥雕鹗姿，秋曹盘礴雷霆手。

朝论同归揽辔年，家声况是埋轮后。青春衣绣下中台，山东山西花欲开。

休嗟羽翼经年别，早喜阳和及草莱。
舟中
释居简（宋代）

曝背初从晓日开，当时曾说献君来。船头亦有茆檐暖，准拟排云又一回。
再经天涯地角山
雍陶（唐代）

每忆云山养短才，悔缘名利入尘埃。

十年马足行多少，两度天涯地角来。
独坐
真山民（宋代）

寒斋淡无味，孤坐思悠悠。
时事三缄口，年光一转头。
有书遮老眼，无药疗閒愁。
假使丹心在，衰迟也合休。
白云菴
白玉蟾（宋代）

宿雾恋乔木，落花粘瘦枝。
鸟声人静处，山色雨来时。
霁月成相约，凉风解见知。
僧房安一枕，海气濯冰肌。
暮秋杂兴七首
连文凤（宋代）

栖栖犹未定，去去复何求。
纵有刘伶酒，难消杜甫愁。
黑云天易晚，红叶树多秋。
哀怨不堪听，笛声何处楼。
送司马先生
李峤（唐代）

蓬阁桃源两处分，人间海上不相闻。

一朝琴里悲黄鹤，何日山头望白云。
秋风
张镃（宋代）

秋风本自佳，岂直令人悲。
连宵天上送好月，我病偶失登楼时。
长安城中少人咏，风月似厌空相随。
凌晨吹云满虚际，却向山头移雨至。
老夫识破不生愁，黄叶阶前从委地。
人生三万六千日，何苦区区论得失。
定将印绶弃掷归南湖，秋风与我还相娱。
过贾浪仙崔秀才故祠
李新（宋代）

倦飞好鸟下荒陂，不见骑驴主簿归。
林杳笛寒声愈细，为寻牛背一簑衣。
明妃曲 其一
萧端蒙（明代）

朔雪胡沙拂羽旌，君王命重妾身轻。和戎本为苍生计，敢惮焉知万里行。
偈颂九十三首
释梵琮（宋代）

今朝十月半，批判是公案。
达磨不会单传，夫子不会一贯。
老聃不会无为，洞宾不会煅炼。
长老不会说禅，衲僧不会穿线。
万象光中容易度，一毫头上最难逢。
半夜玉兔怀胎，天明金鸡生卵。
养得凤凰儿，百鸟不敢看。
踏折梧桐枝，飞去天崖畔。
招手唤归来，云中得相伴。
饮啄皆自然，一切总成见。
凤凰儿，凤凰儿，
被阎老子索饭钱。如何支遣，
但对他点头三下，依实供款。
明月歌二首 其一
米芾（宋代）

高高凝碧夜色卷，八荒更无纤云屯。冰轮直压巨鳌首，东海万里齐崩奔。

仰观左右毛骨竦，徐扫澄烟摄群动。

寥泬初疑玉兔跳，银潢更恐金波涌。儿童争指桂枝好，游人不厌嫦娥老。

苦留清景拂疏星，要与羲和接昏晓。光到长门知不知，犹胜关山人未归。

清风著我生双翼，来作蟾宫变化飞。
晚秋偶成
那逊兰保（清代）

未寒天气欲寒风，霜染枫林渐已红。五夜乡心生蟋蟀，一年秋色在梧桐。

鸽铃雁字云千里，药径菘畦池半弓。好把酒杯寻乐趣，菊花昨夜放篱东。
读白司马江州诗
吕南公（宋代）

四年司马滞江边，几杖茅堂自说闲。倘使金銮不迁谪，知君未暇爱庐山。
游九锁山·洞霄宫
林景熙（宋代）

洞天有别云，福地无凡土。
嘉名此兼擅，灵气适专聚。
峰峦互重掩，云雾自吞吐。
飘然乘泠风，一瓣谒环宇。
住山老黄冠，迎客琪树午。
鱼鱼美少年，华裾集齐鼓。
往者修练人，飞升接高武。
尔来何寂寥，山川亦今古。
甲第拟王侯，亿万富仓庾。
所以气体移，学道不精苦。
吾闻郭许俦，卓庵老林莽。
终日对白云，餐松饮石乳。
哨篇
汪莘（宋代）

侧按《稼轩词》。

近腊景和，故山可过，足下听余述。便自往山中，憩精蓝，与僧饭讫。北涉灞川，明月华映郭，夜登华子冈头立。嗟辋水沦涟，与月上下，寒山远火蒙笼。听林外犬类豹声雄。更村落谁家鸣夜舂。疏钟相闻。独坐此时，多思往日。

噫，记与君同。清流仄径玉琤琮。携手赋佳什。往来萝月松风。只待仲春天，春山可望，山中卉木垂萝密。见出水轻＿，点溪白鹭，青皋零露方湿。雉朝飞，麦陇鸣俦匹。念此去非遥莫相失。傥能从我敢相必。天机非子清者，此事非所急。是中有趣殊深，愿子无忽。不能一一。偶因驮檗附吾书，是山人王维摩诘。
别怀章玉兰二首 其一
王猷（南北朝）

痴情欲割又徘徊，眉锁巫峰黯不开。忽见垂杨遮道送，可堪回首望章台。
满庭芳
曹勋（宋代）

风搅长空，霜飞平野，冷云常带遥山。乱鸦声断，烟霭有无间。气与寒威共凉，深绣户、帘幕重关。梅枝亚，纤纤秀色，疏影小阑干。

相携，同好景，窥檐望雪，呵手低鬟。笑语里、都言雪意非慳。有个红炉暖处，围兽炭、不管宵残。从教醉，添香倚玉，门外任清寒。
寄景卢时往豫章
洪适（宋代）

闻得荼□语牡丹，蜂回蝶散恨春残。西山拄笏晨光爽，北海空尊夜漏寒。

徐孺堂中同下榻，滕王阁外久凭栏。归来已失兰亭集，照眼榴花待细看。
梓潼县
周有声（清代）

不到潼川县，安知栈阁悬。城孤才得地，山拓渐容天。

树色旌竿直，江流藻绘鲜。神灵俨祠庙，一为指星躔。
惕斋用东坡韵 其一
马鸣萧（清代）

四时无休歇，过去那堪数。二气自升降，天地亦何语。

独坐望云烟，波鸟时高举。为怜衰谢人，白发剩几缕。

支离叹此身，短筇难为拄。况复人间世，霜雪杂风雨。

故园枣栗熟，剥落动盈筥。不定若飞蓬，飘欻及黄土。

隐几澹无营，丘壑倘相许。
栈道木偏桥虽构以石俾安固永久
乔光烈（清代）

平时架飞梁，伐木跨危栈。往来虽藉通，风雨亦多患。

常苦摧颓虽，𨻄阢骇相践。岁时劳工徒，修役连夕旦。

何如计其安，坚脆虽所便。因之琢山骨，结构法初变。

庚庚复坦坦，漂摇幸无荐。车马秦蜀交，虹蜺度天汉。

纪事成此章，所期久安晏。
出郊
宋祁（宋代）

茂草平堪藉，长杨绿自垂。
郊晴艾帐远，桥迥犊车迟。
有鹤迎飞盖，无蛇赌赐卮。
秦楼何用识，马尾结青丝。
春日送立雨叔读书赤桥四首 其三
佘翔（明代）

一瓢春酒听流莺，花外停桡见友生。醉藉阶前书带草，几回仙掌梦金茎。
同徐师川登秋屏阁观雪
洪朋（宋代）

积雪未亏日还没，云气黯惨愁不释。徐郎揖我上棂轩，眼界物物有正色。

万株琼树为谁妍，千亩瑶草底空掷。可怜雨打或飘零，不分风吹玉攒积。

向来已拨宜城醅，末至何妨杜陵客。鄙夫中圣殊未醒，向人江山恍如昔。

台边好在龙沙黄，台前俄失鸾冈碧。只今雪思未渠央，准拟作花大如席。

大江之南喜气多，旧瘴悬知扫无迹。
辛亥各口占十绝 其四
刘克庄（宋代）

曝背聊披陶子絮，压衣且系吕公绦。可怜太白心犹騃，不著蓑衣著锦袍。
送黄龙取经化士
李弥逊（宋代）

驮经白马几万里，不似黄龙行路难。出得尘中一经卷，大千沙界掌中看。
九日
释居简（宋代）

瓦鼎松声涨苦荼，替杯中物泛茱萸。白衣不识缁衣客，自撷寒英插古壶。
题张清夫心远堂
黄溍（元代）

吾闻古来贤达士，不择山林与朝市。百年尘瓮两醯鸡，鹏鴳逍遥俱可尔。

夫君平生潇洒意，俯睨轩裳犹敝屣。翩然一舸鲈鱼乡，归来不待秋风起。

忘言兀兀坐终日，天地古今齐一指。但见山高湖水深，青螺荡漾银杯里。

柴桑之人去我久，风味何妨略相似。神交冥寞云海长，目送归鸿眇千里。
寄书与二叔二弟 其一
王十朋（宋代）

八十高年林下老，四千馀里梦中家。云安双鲤随春水，为我传书到永嘉。
水调歌头（自述）
葛长庚（宋代）

金液还丹诀，无中养就儿。别无他术，只要神水入华池。采取天真铅汞，片晌自然交媾，一点紫金脂。十月周天火，玉鼎产琼芝。

你休痴，今说破，莫生疑。乾坤运用，大都不过坎和离。石里缘何怀玉，因甚珠藏蚌腹，借此显天机。何况妙中妙，未易与君阁。
讽谏诗二首 其二
赵整（魏晋）

北园有一树，布叶垂重阴。外虽饶棘刺，内实有赤心。
自万松岭之龙山 其二
黄裳（宋代）

骎骎车盖与云参，控景金浆尚未酣。穿过竹林何处乐，龙山前有集虚庵。
缘识
宋太宗（宋代）

逍遥我命在玄穹，鹤宿霞栖景致中。
自得安宁兼养道，更将利致屏群雄。
渊深引古知今用，劈斫区分尽可通。
和畅五音从豁达，乾坤之霭溟蒙。
送钱给事出守袁州钱旧南昌推官
李舜臣（明代）

载笔洪州日月迁，至今歌颂四明贤。乙明自悔春田讼，伯起如明夜馈还。

锁闼移官仍楚俗，褰帷行县亦章边。道途若问新为守，应有人传佐郡年。
过南豅有怀成季之亡 其一
韩淲（宋代）

西风原上脊令寒，零落交游我独难。不信人间有生死，菊花还作去年看。
初夏梅垞即席
于东昶（清代）

籍溪小筑似花溪，出郭移舟路不迷。红药阑干双蝶下，绿榆门巷一鸠啼。

诗情忽向花间得，物论真于醉后齐。邂逅浮生怜此日，莫教归去不如泥。
至后有感
方回（元代）

秋来意欲过江东，建子侵寻月已中。
晴日久之今雪作，老夫于此岂途穷。
未嫌江泌衣生风，尚许嵇康目磅鸿。
可怪平生非一事，无劳咄咄漫书空。
三台 春景用万俟雅言清明原韵
陈维崧（清代）

又红闺挂残斜月，香尘镂完微雨。整飞蝉、一望碧虚前，见皎镜、溶溶南浦。

风光汎、渐蘸垂杨缕。三春景、如花似雾。秋千社、淡日浓烟，蹴鞠队、繁筝急鼓。

料凤城、钿车宝毂，不住纷纷来去。唤桂子、小玉报花香，日暖与、隔墙邻女。

踏青须、结伴东郊路。看多少、绣帘珠户。喜今日、满院晴丝，怕明朝、一庭落絮。

更杜宇唤取春老，榆钱压将春暮。忆去年、元夜玩灯时，曾立在、火阑珊处。

转盼又、星桥燃蜡炬。闹蛾儿、红楼紫府。休沾惹、窃玉閒愁，且安排、寻香公务。
鸳湖秋泛
张娄（清代）

鸳湖烟水阔，一棹望中迷。野迥云连树，风高浪压堤。

酒帘金墓北，渔笛石帆西。归去怜天晚，寒鸦不住啼。
山阴县西楼
孙逖（唐代）

都邑西楼芳树间，逶迤霁色绕江山。山月夜从公署出，

江云晚对讼庭还。谁知春色朝朝好，二月飞花满江草。

一见湖边杨柳风，遥忆青青洛阳道。
瓮牖吟
邵雍（宋代）

瓮破已甘弃，言收用有方。
用时须藉口，照处便安床。
不假轩窗力，能回日月光。
清平卧其下，自可比羲皇。
题曾菊居吟卷
萧立之（宋代）

苍翁宰柏今几尺，菊居诗来双眼明。金精夜半风雨过，竹石草木皆成声。
感兴二十七首 其二十一
方一夔（宋代）

冀北渥洼种，堕地已汗血。深目老奚奴，日夜供剪刷。

一朝混南朔，驰道三丈阔。道边馆候骑，历历抵燕越。

吴儿富金钱，补买计家活。牵来中程度，火印死不灭。

置之皂枥中，时彼刍与秣。往来给官行，飞去如电抹。

奔走皮骨空，不见淹岁月。区区盐车中，莫笑驽马劣。
彦岑真赞
周必大（宋代）

石中韫著无瑕玉，矿里淘成紫磨金。八十年来岑铁面，谁知一片老婆心。
清平乐（二之一）
陈师道（宋代）

秋声隐地。叶叶无留意。冰簟流光团扇坠。惊起双栖燕子。

夜堂帘合回廊。风帷吹乱凝香。卧看一庭明月，晓衾不耐初凉。
葛溪道中闻摘桑看火鸟声戏作歌
张弼（明代）

摘桑看火，休来聒我。我无成都之桑八百株，只有东海薄田数顷馀。

归来高卧先人庐，课儿朝耕暮读书。狂歌时复歌唐虞，尔来聒我将何如。
次韵朱万卿五首
陈造（宋代）

一雨动三日，沟塍皆怒流。
风凉欺酒力，喜色寄诗愁。
不待桑林祷，俄宽杞国忧。
丰登知有象，满听载涂讴。
题孟郁朵云山房
李云龙（明代）

逶迤村径带烟汀，半亩閒云一草亭。花下藜床春占月，壁间龙剑夜干星。

当阶古木团青盖，绕屋苍山列翠屏。一息只今将六月，抟风何日起南溟。
雪楼程御史次方山房韵见寄用韵答赋三首 其一
何梦桂（宋代）

万物委桥运，逝水无回波。美人渺何许，道远空寤歌。

愿言结瑶佩，乘虬下阳阿。阳阿有瑶草，为我起宿痾。

行行望高台，日暮将奈何。
良良歌
曹于汴（明代）

曹宁夫妇病且老，有子良良行孝道。苦筋竭力得毫釐，奉养双亲常温饱。

我虽峨冠为朝臣，睹此美行感怀抱。世上岂乏峨冠人，上天下地能论讨。

妻罗子绮愁不足，不为父母添布袄。嗟尔良良是我师，愿尔多寿多财宝。
臂疾示儿
俞德邻（宋代）

臂疾浸淫骨半枯，蒲团毯被学跏趺。宋清药券偿未了，司业酒钱来便无。

湖海飘零销壮志，风霜荏苒上吟须。征辽挟矢知无分，老向新丰倩汝扶。
感秋杂兴十解 其十
周密（宋代）

激激泉底石，谡谡松下风。天籁生泬寥，地籁号崆峒。

清响来无时，吹万有不同。忽得千古心，元自一噫中。
送张右司赴召
韩驹（宋代）

老夫晏坐临川寺，五见君为万里行。病马不辞遭掣顿，云鹏那复计期程。

遥知此去常乖隔，莫惜书来访死生。早与朝廷定巴蜀，故山迟暮欲归耕。
虎头岩
方信孺（宋代）

绝壁空岩踞虎头，鸟飞不渡野猿愁。
人间有此真奇境，便好乘风访十洲。
寄李邺园尚书二首 其一
王士祯（清代）

闽天烽火达钱塘，太乙灵旗指越疆。文武共推周吉甫，勋名谁越郭汾阳？

椎牛五夜千夫膳，射虎三秋百战场。今日罗平妖鸟尽，早闻忧国鬓如霜。
减字木兰花 西湖怀古
项纫（清代）

宫车晓趱。全宋山河输一半。安稳杭州。回首中原唱莫愁。

西湖花月。云里帝城双凤阙。多少官家。雨冷冬青咽暮笳。
汉上春雪呈郡太守
宋庠（宋代）

春草江南瑞霰霏，溪山千叠共清辉。
林繁不辨妆梅落，川秀空疑月蚌归。
夕苑萦丛聊自舞，横塘拂水更低飞。
民畴脉偾农祥近，壤有尧歌绝晋饥。
送蜀郡李掾
岑参（唐代）

饮酒俱未醉，一言聊赠君。功曹善为政，明主还应闻。

夜宿剑门月，朝行巴水云。江城菊花发，满道香氛氲。
新津小宴之明日欲游修觉寺以雨不果呈范舍人
陆游（宋代）

风雨长亭话别离，忍看清泪湿燕脂。
酒光摇荡歌云暖，不似西楼夜宴时。
风雨
李正民（宋代）

凄凄风雨卷重茅，幽径荒凉杞菊凋。媚学仅能延赵子，言诗何遽失参寥。

人情狙诈真难测，愁绪牛毛未易消。静闭柴门谁与晤，惟堪痛饮读离骚。
乌盐角行
戴复古（宋代）

凤箫鼍鼓龙须笛，夜宴华堂醉春色。
艳歌妙舞荡人心，但有欢娱别无益。
何如村落卷桐吹，能使时人知稼穑。
村南村北声相续，青郊雨后耕黄犊。
一声催得大麦黄，一声唤得新秧绿。
人言此角只儿戏，孰识古人吹角意。
田家作劳多怨咨，故假声音召和气。
吹此角，起东作。
吹此角，田家乐。
此角上与邹之子律同宫商，合钟吕。
形甚朴，声甚古，
一吹寒谷生禾黍。
慈乌行
郑獬（宋代）

鸦鸦林中雏，日晚犹未栖。
口衔山樱来，独向林中啼。
林中有鸦父，昔生六七儿。
一朝弃之去，空此群雏悲。
意谓父在林，还傍前山飞。
山中得山樱，欲来反哺之。
绕林复穿树，疑在叶东西。
东西竟无有，还上高高枝。
高枝仅空巢，见此涕沾衣。
复念营巢初，手足生疮痍。
朝飞恐雏渴，暮飞恐雏饥。
一日万千回，日日衔黍归。
今我羽翼成，反哺方有期。
如何天夺去，遂成长别离。
山樱正满枝，结子红琲肥。
而我不得哺，安用自啄为。
嗟嗟我薄祜，哺之固已迟。
尚有慈母恩，群雏且相随。
漾花池
刘无极（宋代）

一池春水绿如苔，水上新红取次开。
闲倚东风看鱼乐，动摇花片却惊猜。
次韵虞叟兄
苏泂（宋代）

百嘉萌动春来意，两颊参差少日红。
有底心情桃叶渡，不堪时世柳花风。
先朝诸老知谁健，短历今年又已穷。
忙事尽归趺坐里，侯封从付立谈中。
邝仙骑牛石
郑康佐（宋代）

横笛骑青牛，岩扉自开辟。倏然乘风驭，云收烟灭迹。

真人不可见，空遗旧泉石。我来独徘徊，日暮千山碧。
叔文九日
陈普（宋代）

葱梅韭芥本同家，自入主骚竟入邪。
一日露牙救桓景，千秋添得伴黄花。
答昆山李明府
释惟谨（宋代）

残云微绿一帘深，风送弦歌出昼阴。
山近烟霞多变态，官清猿鹤亦归心。
锦囊剩有新诗在，庭户何妨茂草侵。
元亮曾为莲社客，许令飞舄远相寻。
夕阳牧唱
姚守辙（明代）

短笠疏林百事轻，驯徒群牧两忘情。芦笳空谷无腔调，乾糗蒙泉不和羹。

纵剧舞残春草绿，赓歌声逐晚风清。夕阳归去浑无事，梦入高秋兆有成。
题刘都宪登庸次第卷十首 其十 六诏乘骢
苏葵（明代）

昆明池外万山苍，骢马南来斧钺刚。十数州城人尽说，绝无行路跳豺狼。
赋得月过楼台桂子清得清字 
王均元（清代）

月下楼台迥，氤氲一气清。蟾光方转过，桂树已敷荣。

近水应先得，成林许直生。淡香浮画槛，斜影映丹楹。

玉宇三千净，云梯十二横。天高寒有色，露冷湿无声。

笛外人长倚，空中镜最明。欣逢攀折候，御苑快驰名。
过千顷寺访谷隐老
胡仲参（宋代）

别久交情淡，重来似旧时。
人生云聚散，世事月盈亏。
茶具权行酒，禅床借看诗。
漫天多雪意，预约探梅期。
泛青苕（正月十四日与公择吴兴泛舟）
张先（宋代）

绿净无痕，过晓霁清苕，镜里游人。红柱巧，彩船稳，当筵主、秘馆人臣。吴娃劝饮韩娥唱，竞艳容、左右皆春。学为行雨，傍画桨，从教水溅罗裙。

溪烟混月黄昏。渐楼台上下，火影星分。飞槛倚，斗牛近，响箫鼓、远破重云、归轩未至千家待，掩半妆、翠箔朱门。衣香拂面，扶醉卸簪花，满袖余煴。
赠郑稼田
阮委心（宋代）

非稼亦非田，生香萃简编。所耕皆实地，何虑不丰年。

华秀充诸己，收藏乐此天。揠苗求助长，毋若宋人然。
设缸面酒款萧翼，探得来字
辨才（唐代）

初酝一缸开，新知万里来。披云同落寞，步月共裴回。

夜久孤琴思，风长旅雁哀。非君有秘术，谁照不然灰。
二十八日雪二十九日未已赋诗凡五首
赵蕃（宋代）

腊里逢三白，诗中得数书。
书生真有癖，习气果难除。
更上高楼望，聊将远目舒。
天灾如可弭，冻死未忧余。
次韵黄户曹问讯二首
刘克庄（宋代）

残年宜去亦宜休，出处输渠第一流。
华表归三千岁鹤，具区有四十蹄牛。
吟薰风殿曾微讽，祖夕阳亭尚隐忧。
乾鹊噪檐无别喜，书筒诗卷远相求。
岁暮书斋即事次夕公韵四首 其三
钱谦贞（明代）

小葺楼居抵燕巢，不愁风怒卷重茅。梅含椒萼红将绽，蕉护霜萎绿预包。

坐久渐看炉焰伏，研多微觉墨池坳。幸无奇字连投阁，寂寞吾知免客嘲。
和陈许王尚书酬白少傅侍郎长句因通简汝洛旧游之什
刘禹锡（唐代）

寥廓高翔不可追，风云失路暂相随。方同洛下书生咏，

又见军前大将旗。雪里命宾开玉帐，饮中请号驻金卮。

竹林一自王戎去，嵇阮虽贫兴未衰。
杨求仁路教游何道山之明日余始自洞庭归恨不与隽游漫趁韵一笑
牟巘（宋代）

君能匝腊过苕水，我正绝湖寻橘里。人生有数会不免，先后差池数日耳。

天教新年暂相见，握手如获丹与砥。略似德公上冢回，径入就谈倾底里。

如闻前月清兴发，杖藜晓对南山起。苍官掀髯自虹举，清流照影时鹄峙。

我归已晚不得陪，脚中平生信有鬼。独留诗卷使我和，思枯预怕搜脂髓。

小溪深处是何山，藏机一句无多子。当时言下谁领会，只认泉石为对履。

至今遗迹记东坡，遂使此山同畏垒。拟议固已输一筹，跻攀锐欲穷寸晷。

真境不乐有无间，更使高人为标指。先生醉归方熟睡，冻蝇一任钻故纸。
自灵岩登天平山次柳道传韵
胡助（元代）

维昔渡江跸，近在千里甸。吴门治清静，西浙称道院。

兴怀庆历初，百岁如过电。孰有范公贤，皋夔素同传。

天平表先茔，泉台封土竁。巍巍忠烈祠，乡社春秋荐。

伊余从北归，老色日上面。万象供冥搜，四维喜安奠。

重游会主人，奉尝益繁衍。席珍柳太常，险语情眷恋。

我语上濑船，苦思劳挽牵。征途春事残，僧窗夏阴转。

古木蟠夭矫，新篁剥葱茜。水影澄心空，山色照眼绚。

冯高见黄云，残秋行饱面。少饮有馀欢，遐览竟忘倦。

时惊苍石耸，閒悦晴禽转。共惟吏部公，台斗不肯践。

颇好偕文士，幽讨穷林巘。嵌崖白云泉，掬手玩清泫。

煮茗味独奇，醉来和月咽。凉风吹客衣，激激散冰霰。

亦有星源尹，怡颜时自眄。琢句近大雅，放怀即私燕。

文学吴越裔，书工篆隶变。载道灵岩游，山路亦云便。

鸱夷去已久，西子宁复见。徘回响屧廊，尚想吴王殿。

姑苏走麋鹿，会稽贡竹箭。高唱《白苧》词，漓风日以扇。

邈哉季子心，阴述唐虞禅。兴亡属时运，成败谈俚谚。

吴中美浮图，题榜率轻狷。正尔涧谷惭，敧倾袭京卞。
南乡子（赋十四弦）
高观国（宋代）

直柱倚冰弦。曾见胡儿马上弹。却笑琵琶风韵古，溅溅。想像湘妃水一帘。

塞恨曲中传。两折琴丝费玉纤。不似江南风月好，厌厌。拍手齐看舞袖边。
杂感 其三
黄锡彤（清代）

微云新雨后，华山照窗前。虚堂寂无人，清辉为谁圆。

千里共明月，同心各一天。愿持一尊酒，因风到君边。

风来故徐徐，徬徨祇自怜。取琴为君弹，孤怀托七弦。
次杨沪南以前区字韵送行
洪咨夔（宋代）

水稳风凉快长年，归帆东指白云边。
落花款段儿能御，荐草乌犍手自牵。
蜀口戍兵谁饱饭，淮头编户几安眠。
野人只愿群贤进，辐凑良筹到上前。